Publication: Magyar Közlöny
Issue: MK-2007-52 (Year: 2007, Number: 52)
Era: 2004-2010
Section: 1. melléklet a 84/2007. (IV. 25.) Korm. rendelethez
Paragraph Index: 446

5. Személyi biztonság 5.1 Ellenőrzött munkatársak alkalmazása Cél: Az informatikai munkaköröket csak megfelelően ellenőrzött munkatársak töltsék be. Feladat: Az informatikai munkatársak munkába állását meg kell előzzék a kezelt adatok érzékenységével arányos mélységű, a fontos és bizalmas munkakörökre vonatkozó szabályok szerinti ellenőrzések. A nemzetbiztonsági követelmények szerinti ellenőrzéseken túl a kockázattal arányos mértékben mérlegelni kell a munkatárs egyéni tulajdonságait is (pl. felelősségtudat, elkötelezettség, terhelhetőség, koncentrálóképesség, pánik-tűrőképesség stb.). A biztonsági szempontból kritikus informatikai munkaköröket betöltő munkatársak esetében az alkalmasságot rendszeresen felül kell vizsgálni. Az érintett munkatársakkal olyan – szabályzat szerinti tartalmú – titokvédelmi nyilatkozatot kell aláíratni, amely a munkaviszony megszűnte után is meghatározott időtartamig kötelezi őket a titoktartásra. Külső szolgáltató igénybevétele esetén a szerződésben vagy megállapodásban kell rögzíteni az erre vonatkozó feladatokat a kockázattal arányos módon. Eredmény: Biztonsági szempontból kritikus munkakörök listája. Munkatársak alkalmazása során gyakorolt biztonsági eljárások. Felelős: Humánpolitikai vezető és az informatikai biztonsági felügyelő/felelős 5.2 Feladatok és felelősségi körök meghatározása Cél: A biztonsági intézkedések végrehajtásával kapcsolatos feladatok, felelősségi és hatáskörök legyenek megfelelően rögzítettek. Feladat: Munkaköri leírásokban, szabályzatokban kell rögzíteni az egyes munkakörökhöz tartozó feladatokat és felelősségi kört, a szükséges informatikai jogosultságokat. Minden munkakörhöz csak a munkához feltétlen szükséges jogosultságokat kell megadni. Biztonsági oktatást kell tartani a dolgozóknak alkalmazásukkor, új informatikai rendszerek bevezetésekor. A biztonsági szabályok megváltozásakor, de legalább kétévente frissítő oktatást kell tartani minden munkatárs számára. Eredmény: Aktuális munkaköri leírások. Biztonsági oktatások. Felelős: Informatikai biztonsági felügyelő/felelős 2007/52. szám 5.3 Személyi biztonság az alkalmazás megszűnése, illetve megváltozása esetén Cél: A munkatársak jogállásának megváltozása esetén fenn kell tartani a biztonsági szintet. Feladat: A munkatársak kilépése, tartós távolléte, a munkakör változása esetére eljárást kell kidolgozni a szükséges biztonsági intézkedésekről (jogosultság visszavonása, felfüggesztése, változtatása). Eredmény: Eljárás az alkalmazás megszűnése, illetve munkakör megváltozása esetére. Felelős: Informatikai biztonsági felügyelő/felelős

Source: https://magyarkozlony.hu/hivatalos-lapok/33cb60da64569013887b64cc3e59f1d5cbdfb1a2/dokumentumok/169263699fa065547a050ed27d2aebf2886b6503/letoltes